DECIZIA COMISIEI
din 25 iulie 2008
de modificare a Deciziei 2003/766/CE privind măsurile de urgență pentru prevenirea răspândirii în cadrul Comunității a Diabrotica virgifera Le Conte
[notificată cu numărul C(2008) 3813]
(2008/644/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a patra,
întrucât:
(1)
Decizia 2003/766/CE a Comisiei (2) prevede ca statele membre să ia măsuri de urgență împotriva răspândirii în cadrul Comunității a Diabrotica virgifera Le Conte (denumit în continuare „organismul”).
(2)
La 26 și 27 februarie 2008, Comitetul permanent fitosanitar a evaluat punerea în aplicare a măsurilor de urgență, pe baza informațiilor obținute în urma controalelor cu caracter oficial efectuate de statele membre în 2007. S-a ajuns la concluzia că, în cazul măsurilor de urgență pentru eradicarea organismului în zone în care au s-au găsit doar foarte puține specimene ale respectivului organism, măsurile aplicate de-a lungul unei perioade de doi ani pot fi suficiente pentru a-l eradica. Prin urmare, ar trebui să se prevadă ca respectivele măsuri să poată fi limitate la o perioadă de doi ani, dacă este cazul.
(3)
Prin urmare, Decizia 2003/766/CE ar trebui modificată în consecință.
(4)
Măsurile prevăzute de prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Decizia 2003/766/CE se modifică după cum urmează:
1.
La articolul 4 alineatul (2) se adaugă următorul paragraf:
„Dacă în urma controlului menționat la articolul 2 sunt găsite în zona de focar maximum două specimene ale organismului pentru care se furnizează dovezi că au fost introduse în anul în care au fost raportate, măsurile menționate la literele (b), (d), (f) și (g) de la primul paragraf pot fi limitate la anul apariției organismului și la cel următor, cu condiția ca să nu se găsească specimene în anul respectiv. În acest caz, monitorizarea indicată la articolul 4 alineatul (1) este intensificată în zona de focar.”
2.
La articolul 4 alineatul (3) se adaugă următorul paragraf:
„Dacă în urma controlului menționat la articolul 2 sunt găsite în zona de focar maximum două specimene ale organismului pentru care se furnizează dovezi că au fost introduse în anul în care au fost raportate, măsurile din zona protejată, menționate la litera (a) de la primul paragraf, pot fi limitate la anul apariției organismului și la cel următor, cu condiția ca să nu se găsească specimene în anul respectiv. În acest caz, monitorizarea indicată la articolul 4 alineatul (1) este intensificată în zona protejată.”
Articolul 2
Prezenta decizie se adresează statelor membre.
Adoptată la Bruxelles, 25 iulie 2008.